Uusi tupakkalaki sallii sähkötupakan myynnin, mutta kieltää muun kuin tupakanmaun liuoksissa.

Uusi laki sallii ensimmäistä kertaa sähkötupakan myynnin Suomessa. ILKKA LAITINEN/AL

Uusi tupakkalaki astuu voimaan toukokuun 20. päivä. Laki sallii ensimmäistä kertaa sähkötupakan myynnin Suomessa.

Tähän saakka Suomessa on saanut myydä sähkötupakoita, muttei niihin käytettäviä nikotiiniliuoksia. Liuoksien tilaaminen ulkomaalaisista nettikaupoista on kuitenkin ollut sallittua.

Uuden lain myötä sähkötupakan myynti sallitaan samaan tapaan kuin muiden tupakkatuotteiden, eli sähkötupakka on piilotettava kaupassa kuten muutkin tupakkatuotteet.

Nikotiiniliuoksissa ei sallita enää muita makuja kuin tupakanmaku. Suomen rajat ylittävän etämyynnin kielto astuu voimaan 1. tammikuuta vuonna 2017. Muutokset perustuvat osittain EU-direktiiviin.

Sähkötupakasta tietoa lisäävän Vapers Finland -yhdistyksen puheenjohtaja Leif Martin suhtautuu uuteen lakiin synkästi.

– Kyseessä on näennäinen salliminen, joka ei tuo mitään uutta pöytään. Laki vie makuaineet pois markkinoilta. Käytäntö on osoittanut sen, ettei kukaan pohjanestettä halua, se ei maistu yhtään mihinkään. Vapautetaan tuote, jota kukaan ei halua, Martin sanoo.

Tällä hetkellä sähkötupakkaan on saatavilla esimerkiksi erilaisten hedelmien, karkkien ja leivoksien makuisia liuoksia. Nyt kaikki paitsi tupakanmaku poistuvat lakimuutoksen myötä Suomen markkinoilta.

Puolen vuoden siirtymäaika

Johtaja Kari Paaso sosiaali- ja terveysministeriöstä arvioi, että lakimuutoksen jälkeen menee noin puoli vuotta, ennen kuin sähkötupakkatuotteita saadaan kaupan hyllyille.

Paason mukaan EU-direktiivi määrää, että valvovalle viranomaiselle on tehtävä ilmoitus sähkötupakkatuotteesta puoli vuotta ennen sen myyntiin tuloa. Tämän vuoksi etämyynti on sallittua vielä puoli vuotta tupakkalain voimaantulon jälkeen.

Vapers Finlandin Martin epäilee, että uuden lain myötä sähkötupakan makuliuoksia aletaan kaupata pimeillä markkinoilla.

– Pimeät markkinat räjähtävät käsiin. Käy samalla tavalla kuin nuuskan kohdalla. Kieltolaki ei ole toiminut millään tavalla, vaan nuuskan käyttö on vain lisääntynyt. Huolestuttaa uudet tupakasta vieroittujat, jotka etsivät vaihtoehtoja lääkevaihtoehdoille. He tyrmäävät sähkötupakan, kun saavat mauttoman, toimimattoman laitteen, Martin sanoo.

Sosiaali- ja terveysministeriön Paaso ei ymmärrä kritiikkiä.

– Puhutaan, että olisimme tekemässä jotain hirveää sähkösavukkeille, vaikka ne oikeasti tuodaan ensimmäistä kertaa markkinoille. Nyt sähkötupakkaa myydään ikään kuin pimeästi. Oikeasti nikotiinipitoisia sähkötupakoita ei saisi tällä hetkellä myydä, koska kyseessä on apteekkituote.

Ei tilalle uutta riippuvuutta

Martin arvioi, että Suomessa on noin 100 000 sähkötupakoitsijaa. Vapers Finland -yhdistyksessä jäseniä on noin 400.

– Olemme samalla kannalla lain suhteen, että tupakkaan pitäisi tulla rajoituksia. Mutta samalla nyt poistetaan vaihtoehto kymmeniltä tuhansilta suomalaisilta, jotka ovat päässeet sähkötupakalla eroon tupakoinnista. Haiskahtaa siltä, että pelataan tupakkayhtiöiden pussiin, Martin sanoo.

Tuoreen tutkimuksen mukaan sähkötupakkaa käyttävät eivät lopeta tupakointia muita todennäköisemmin.

Tutkimusten valossa sähkötupakka on kuitenkin lyhyellä aikavälillä vähemmän haitallista terveydelle kuin perinteinen tupakka, mutta pitkäaikaisvaikutuksia ei vielä tiedetä.

Johtaja Paason mukaan valtio ei halua tupakkariippuvuuden tilalle nikotiiniriippuvuutta.

– Tietenkään valtio ei halua mainostaa uuden, potentiaalisen haitallisen tuotteen myyntiä. Toimimme varovaisuusperiaatteella laittaessamme sähkötupakan samanlaisten rajoitusten alaiseksi kuin tupakan. Emme halua tupakkariippuvuuden tilalle nikotiiniriippuvuutta.